Gest de rară modestie: Matematician de geniu, surprins mergând cu metroul și făcându-și campanie ca un politician de rând

Moment emoționant într-un vagon de metrou de pe magistrala IMGB-Piepera, acolo unde călătorii au avut surpriza să-l vadă pe Nicușor Dan. Deși este un matematician recunoscut, el a ales să dea dovadă de modestie și să meargă cu metroul asemenea unui politician de rând aflat în campanie electorală. Nicușor Dan a urcat în vagonul de metrou ca un candidat oarecare la Primăria Capitalei și a vorbit cu oamenii ca și cum nu s-ar crede cu nimic superior față de Firea, Predoiu și Robert Turcescu.

Ajuns în Pipera, Nicușor Dan a poposit la o shaormerie locală și a înfulecat o lipie mare cu pui și berbecuț, arătând că nu-i e deloc străină mâncarea de bază a candidatului care se vrea popular. Iar acțiunile sale nu i-au lăsat indiferenți pe bucureșteni.

”Îmi place de Nicușor Dan pentru că e de-al nostru”, ne-a declarat C. Predoiu, un domn sâsâit care trăgea o plasă de legume la piața Trapezului, în timp ce se văita că l-a pus partidul să intre în cursa electorală. ”Nu e un candidat cu figuri în cap. Face ce facem și noi: merge cu metroul, vorbește cu prostimea prin piețe, mănâncă shaorma în locuri aglomerate. Trăiește și el la fel ca toți muritorii de foame de voturi.”